**(''СЛ.ЛИСТ ГРАДА НИША'' 19/97)**

На основу члана 16 Статута града Ниша (''Службени лист града Ниша, број 12/96 и 2/97),

Скупштина града Ниша, на седници од 10.октобра 1997.године, донела је

**О Д Л У К У**

**О ОСНИВАЊУ ФОНДА ЗА РАЗВОЈ И**

**САМОФИНАНСИРАЊЕ ЗАЈЕДНИЧКИХ ПОТРЕБА**

**ГРАЂАНА**

Члан 1

Скупштина града оснива фонд ради стварања услова и обезбеђење средстава за развој и остваривање заједничких потреба грађана са подручја месних канцеларија и насељених места на територији града Ниша.

Члан 2

Назив фонда је:Фонд за развој и самофинансирање заједничких потреба грађана (у даљем тексту: Фонд ).

Скраћени назив Фонда је: Фонд за развој и самофинансирање.

Члан 3

Фонд је правно лице и уписује се у судски регистар.

Седиште Фонда је у Нишу.

Члан 4

Фонд учествује у стварању пројектних,урбанистичко-техничких, финансијских и других услова од значаја за развој и остваривање заједничких интереса и потреба грађана у области уређења насеља, комуналне опремљености, изградње објеката од заједничког интереса и у другим областима остваривања заједничких потреба грађана на подручјима месних канцеларија и насељених места на територији града Ниша.

Члан 5

Делатност Фонда је:

65232 Остало финансијско посредовање

- остало финансијско посредовање које је у основи повезано с расподелом фондова

67130 помоћне активности у финансијском посредовању, на другом месту не поменуте

74120 рачуноводствени и књиговодствени послови и послови контроле

74203 инжењеринг, вођење пројекта и техничке активности

74112 остали правни послови.

Члан 6

Средства Фонда обезбеђује се из:

- средстава које грађани сами непосредно уложе

- средства самодоприноса насељеног места

- средства које уложе друга правна и физичка лица и донатори

- кредити и зајмова

- других извора у складу са законом.

Члан 7

Оснивачки улог за оснивање и почетак рада Фонда утврђује се у износу од 1.000 динара.

Члан 8

Фонд има свој жиро рачун и одговарајући број подрачуна.

Члан 9

Средства Фонда користе се на начин и у складу са статутом, критеријумима и програмом Фонда.

Члан 10

Стручне финансијске и организационо-техничке послове Фонда обавља стручна служба Фонда.

Члан 11

Органи Фонда су: управни одбор, надзорни одбор и директор.

Члан 12

Управни одбор је орган управљања Фондом.

Управни одбор има 15 чланова,који се именују на две године.

Чланове Управног одбора именује и разрешава Скупштина града.

Поступак и начин именовања и разрешења, као и предлагање чланова управног одбора уређује се статутом Фонда.

Члан 13

Управни одбор:

- доноси статут,програм Фонда и финансијски план Фонда, уз сагласност Скупштине града

- утврђује критеријуме и мерила за коришћење средстава Фонда

- одрђује банку код које ће се водити средства Фонда.

Члан 14

Надзорни одбор Фонда има пет чланова.

Чланове надзорног одбора Фонда именује и разрешава Скупштина града.

Чланови надзорног одбора именују се на четири године.

Поступак и начин именовања и разрешења, као и предлагања чланова надзорног одбора уређује се статутом Фонда.

Члан 15

Директора фонда именује и разрешава Скупштина града на период од четири године.

Начин и поступак именовања и разрешења директора Фонда уређује се статутом Фонда.

Директор Фонда води пословање фонда и руководи радом стручне службе Фонда, доноси акт о систематизацији запослених уз сагласност Извршног одбора Скупштине града , врши и друге послове утврђене законом и статутом.

Члан 16

Статутом Фонда уређује се назив, седиште и делатност Фонда, начин организовања стручне службе Фонда, послови стручне службе Фонда, надлежност, начин рада и поступак предлагања именовања и разрешења органа Фонда, права и обавезе запослених у стручној служби Фонда, критеријуме и мерила за коришћење средстава Фонда и друга питања од значаја за рад и пословање Фонда.

Члан 17

Фонд може обављати и одрђене послове из надлежности Градске управе, који му буду поверени.

Члан 18

Надзор над законитошћу рада Фонда врши Градска управа града Ниша.

Члан 19

Скупштина града ће посебним актом именовати органе Фонда.

Члан 20

Органи Фонда дужни су да у року од 30 дана од дана именовања донесу статут, критеријуме и друга акта неопходна за рад и пословање Фонда.

Члан 21

Ова одлука ступа на снагу осмог дана од дана објављивања у ''Службеном листу града Ниша''.

Број:01-248/97-3

У Нишу,10. октобар 1997.године

**СКУПШТИНА ГРАДА НИША**

Председник

Зоран Живковић,с.р.

**(''СЛ.ЛИСТ ГРАДА НИША'' 70/03)**

На основу члана 23 Статута града Ниша (''Службени лист града Ниша'', број 14/2000 и 39/2000),

Скупштина града Ниша, на седници од 26. децембра 2003. године, донела је

**О Д Л У К У**

**О ИЗМЕНИ ОДЛУКЕ О ОСНИВАЊУ ФОНДА ЗА РАЗВОЈ И САМОФИНАНСИРАЊЕ ЗАЈЕДНИЧКИХ ПОТРЕБА ГРАЂАНА**

Члан 1

У Одлуци о оснивању Фонда за развој и самофинансирање заједничких потреба грађана (''Службени лист града Ниша'', број 19/97), члан 12 став 2 мења се и гласи:

''Управни одбор има 9 чланова, који се именују на две године''.

Члан 2

Ова одлука ступа на снагу осмог дана од дана објављивања у ''Службеном листу града Ниша''.

Број: 06-300/2003-22/01

У Нишу, 26. децембар 2003. године

**СКУПШТИНА ГРАДА НИША**

Председник

Горан Ћирић, с.р.

**(''СЛ.ЛИСТ ГРАДА НИША'' 48/11)**

На основу члана 37. Статута Града Ниша ("Службени лист Града Ниша", број 88/2008)

Скупштина Града Ниша, на седници од 6. јула 2011.године, донела је

О Д Л У К У

**о изменама и допунама Одлуке о оснивању Фонда за развој и самофинансирање заједничких потреба грађана**

Члан 1

У Одлуци о оснивању Фонда за развој и самофинансирање заједничких потреба грађана ("Службени лист Града Ниша", број 19/1997 и 70/2003) у члану 1 после речи: "са подручја месних канцеларија" додају се зарез и речи: "месних заједница".

Члан 2

У члану 4 после речи "на подручјима месних канцеларија" додају се зарез и речи: "месних заједница".

Члан 3

Члан 5 мења се и гласи:

"Члан 5

Претежна делатност Фонда је:

6499 - остале непоменуте финансијске услуге, осим осигурања и пензијских фондова

Споредне делатности Фонда су:

6619 - остале помоћне делатности у пружању финансијских услуга, осим осигурања и пензијских фондова

6920 - рачуноводствени, књиговодствени и ревизорски послови; пореско саветовање

6910 - правни послови

7112 - инжењерске делатности и техничко саветовање".

Члан 4

У члану 6 алинеја 2 речи: "средства самодоприноса насељених места" замењују се речима: "буџета".

Члан 5

У члану 15 став 3. речи: "уз сагласност Извршног одбора Скупштине града" замењују се речима: "уз сагласност Градоначелника".

Члан 6

У члану 18 речи: "Градска управа града Ниша" замењују се речима: "Управа за пољопривреду и развој села".

Члан 7

Фонд је у обавези да усагласи статут са овом одлуком у року од 30 дана од дана ступања на снагу ове одлуке.

Члан 8

Ова одлука ступа на снагу осмог дана од дана објављивања у "Службеном листу Града Ниша".

Број: 06-387/2011-9-02

У Нишу, 6. јул 2011. године

**СКУПШТИНА ГРАДА НИША**

Председник

Проф. др Миле Илић, с.р.